游西塔寺分韵得異字
作者：謝逸
朝代：宋

paragraphs: 天刑不可解，何以補我劓。
同訪老比丘，步至城南寺。
脫冠飯其腹，咀嚼風雨駛。
四壁吼怒雷，稍稍衆客睡。
而余與汪侯，敬諮第一義。
山僧笑不答，飲食自知味。
豈無一樽酒，把盞得竟醉。
不知虛靜中，自有無窮意。
賦詩非不工，聊以助游戲。
莫學玉川子，弄筆嘲同異。